Na temelju članka 52. Zakona o proračunu (NN, br. 87/08., 136/12. i 15/15.), te članka 58.

Statuta Osnovne škole Vladimira Nazora Neviđane, Školski odbor na svojoj 2. sjednici održanoj dana 10. svibnja 2021. godine donosi

**PRAVILNIK o stjecanju i korištenju vlastitih prihoda**

# OPĆE ODREDBE

Članak 1.

1. Ovim se Pravilnikom regulira način stjecanja i korištenje prihoda ostvarenih obavljanjem poslova na tržištu koji se ne financiraju iz državnog proračuna te druga pitanja vezana uz korištenje vlastitih prihoda.
2. Osnovna škola Vladimir Nazor Neviđane (dalje u tekstu: Škola) može vlastite prihode ostvarivati samo djelatnostima koje ne štete ostvarenju osnovnih zadaća Škole.
3. Izrazi koji se koriste u ovom Pravilniku, a imaju rodno značenje koriste se neutralno i odnose se jednako na muški i ženski spol.

Članak 2.

1. Vlastiti prihodi koje ustanove stječu u tržišnim uvjetima obavljanjem drugih djelatnosti i na druge načine su prihodi od:
	* iznajmljivanja prostora i opreme,
	* izdavanja dokumenata,
	* pružanja usluga školske zadruge,
	* prodanih proizvoda školske zadruge i vlastitih publikacija,
	* prodane robe (starog papira, baterija, čepova, ulja),
	* financijske imovine (kamate na depozite po viđenju),
	* obavljanja ostalih djelatnosti na tržištu u skladu sa Zakonom o proračunu.
2. Davanje u zakup prostora i opreme uređeno je Odlukom o uvjetima, kriterijima i postupku za davanje u zakup i privremeno korištenje prostora i opreme u školskim ustanovama Zadarske županije.
3. Škola može iznajmiti dio prostora i opreme koji nisu neophodni za nesmetano obavljanje osnovne djelatnosti. Za iznajmljivanje prostora potrebno je prethodno dobiti suglasnost osnivača ili Školskog odbora.
4. Vlastiti prihodi iz stavka 1. ovog članka naplaćuju se sukladno proceduri naplate prihoda.

Članak 3.

1. Troškovi vlastite djelatnosti moraju se u cijelosti pokriti prihodima ostvarenim kroz tu djelatnost.
2. Ravnatelj u ime Škole sklapa poslove i potpisuje ugovore kojima se ostvaruju prihodi na tržištu obavljanjem vlastite djelatnosti.

# KORIŠTENJE I RASPODJELA VLASTITIH PRIHODA

Članak 4.

1. Vlastite prihode iz članka 2. stavka 1. ovog Pravilnika Škola koriste za podmirivanje rashoda nastalih realizacijom programa i aktivnosti temeljem kojih su vlastiti prihodi i ostvareni (za rashode za zaposlene, te materijalne i financijske rashode tih djelatnosti) isključivo do iznosa naplaćenih vlastitih prihoda.
2. Vlastiti prihodi iz članka 2. stavka 1. ovog Pravilnika te eventualno preostala sredstva iz članka 2. stavka 1. ovog Pravilnika koristit će se za sljedeću namjenu:
	* za podmirivanje materijalnih rashoda poslovanja i rashoda za nabavu nefinancijske imovine ukoliko sredstva nisu dostatno osigurana u proračunu Zadarske županije,
	* za rashode za zaposlene,
	* za razvoj i unapređenje djelatnosti Škole.
3. Iznimno od odredbi stavka 1. i stavka 2. ovog članka, Školski odbor može, u okolnostima više sile ili prijeke potrebe, vlastite prihode iz članka 2. ovog Pravilnika rasporediti na drugačiji način, uz prethodnu suglasnost upravnog tijela županije nadležnog za poslove obrazovanja.

# PRAĆENJE VLASTITIH PRIHODA I IZVJEŠTAVANJE

Članak 5.

1. Za djelatnosti koje se uređuju u ovim Pravilnikom računovodstvo Škole dužno je u knjigovodstvu osigurati podatke pojedinačno po vrstama prihoda i primitaka, rashoda i izdataka, kao i o stanju imovine, obaveza i izvora vlastitih prihoda.
2. Ako su vlastiti prihodi uplaćeni u nižem opsegu nego je iskazano u financijskom planu Škola može preuzeti i plaćati obveze samo u visini stvarno uplaćenih, odnosno raspoloživih sredstava.
3. Uplaćeni i preneseni, a manje planirani vlastiti prihodi mogu se izvršavati iznad iznosa utvrđenih u financijskom planu, a do visine uplaćenih, odnosno prenesenih sredstava.
4. Uplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima, projektima u proračunu uz prethodnu suglasnost upravnog tijela županije nadležnog za poslove obrazovanja.
5. Škola je dužna podnositi izvješće o korištenju vlastitih prihoda. Izvješće se podnosi nadležnom upravnom tijelu županije najmanje dva puta godišnje.
6. Vlastiti prihodi naplaćeni tijekom jedne kalendarske godine koji se ne utroše za pokrivanje troškova sukladno ovome pravilniku u toj kalendarskoj godini prebaciti će se u sljedeću kalendarsku godinu za podmirenje iste vrste troškova.

Članak 6.

Ovaj Pravilnik stupa na snagu dan nakon dana objave.

Predsjednik Školskog odbora:

 Martina Bojmić, mag.

Ovaj Pravilnik objavljen je na oglasnoj ploči škole dana 10. svibnja 2021.godine.